Ermelo-man verdwyn spoorloosFanie Grobler. Foto: Facebook ŉ Man van Mpumalanga se gesin is rasend van kommer nadat hy Dinsdagoggend vermis geraak het. Fanie Grobler (42), ŉ vlootbestuurder by ŉ vervoermaatskappy in Ermelo, is Dinsdagoggend die laaste keer gesien op pad Witbank toe. Hy het nooit in Witbank aangekom nie. Marinda Grobler, Fanie se vrou, het aan Maroela Media gesê sy het omstreeks 08:00 vir die laaste keer met Fanie gepraat. “Hy sou eers in Trichardt gaan onderdele oplaai voordat hy Witbank toe sou ry, maar hy het nooit in Trichardt aangekom nie. Iemand het gesê hulle het hom omtrent 09:00 in Bethal met sy bakkie sien ry. Toe ons hom van 10:30 af begin bel, was sy selfoon afgeskakel,” sê Marinda. Sy sê Fanie se bakkie het nie ŉ opsporingstelsel nie en sy selfoon is steeds afgeskakel. Gerugte dat hy in ŉ motorongeluk in Brits in Noordwes was, is ook nie waar nie. Volgens Marinda volg die gesin elke moontlik leidraad op om Fanie op te spoor. “Iemand het laat weet hulle het sy bakkie in Standerton gesien, maar ŉ onbekende man het bestuur. Ons is nou hier in Standerton, maar hier is niks,” het sy gesê. Sy het gesê Fanie is as vermis aangemeld by die Ermelo-polisiestasie en verskeie buurtwagte help ook met die soektog. Die egpaar het twee kinders. Fanie is 1,8m lank en het bruin hare en bruin oë. Hy het ŉ blou hemp en denim kortbroek aangehad toe hy die laaste keer gesien is. Sy voertuig is ŉ silwer Toyota Hilux-bakkie met die nommerplaat HCM 522 MP. Enigiemand met meer inligting word versoek om Ao. Fourie op 017 819 7803 of SA Community Crime Watch (SACCW) op 064 648 1577 of 079 974 4024 te bel.